******

***Előterjesztés a korrupció elleni átláthatósági és ellenőrzési mechanizmusok megerősítésére***

Tisztelt Közgyűlés!

Eger városának megelőző ciklusaiban a korrupciógyanús esetek száma fokozatosan emelkedett, amelyek közt a mai napig találhatóak olyan ügyek, amelyek rendőrségi, illetve ügyészségi nyomozások és egyéb eljárások tárgyát képezik. Az európai uniós fejlesztési forrásokkal való rendszerszerű és szisztematikus visszaélésekkel kapcsolatos több mint egy évtizedre visszanyúló problémakör, amelynek eredményeképp a magyar társadalom mára nem jut hozzá a létfontosságú európai uniós támogatások egy tekintélyes részéhez.

A korrupció a helyi közösségek számára kiemelten káros, mivel a közösségi forrásokat és a közbizalmat veszélyezteti. Ennek megakadályozása érdekében a település polgárainak és vezetésének közös érdeke, hogy a közpénzek elköltése átlátható, a döntéshozatali folyamatok pedig sz**á**monkérhetők legyenek. Ezzel nemcsak a közpénzfelhasználás hatékonyságát növelhetjük, hanem hosszú távon a közösségi bizalom építését is szolgáljuk.

**Javaslom a közadatok könnyebb kutathatósága érdekében „az antikorrupciós szoba” létrehozását.**

Eger MJV Önkormányzata képviselői számára biztosítani kell a betekintés lehetőségét - a közérdekű vagy közérdekből nyilvános adatot tartalmazó dokumentumokba – Eger MJV költségvetési szervei és többségi tulajdonában álló gazdasági cégei vonatkozásában egy külön erre a célra létrehozott helyiségben.

Az alábbiakban javasolt intézkedések elősegítik a településünk közösségi életének átláthatóságát, növelik az elszámoltathatóságot, és csökkentik a korrupció kialakulásának lehetőségét. A közösség bizalmának megszilárdításával egy tisztább, hatékonyabb és eredményesebb önkormányzati működést biztosíthatunk.

1. Eger MJV Önkormányzata költségvetési szervei és **a** többségi tulajdonában álló gazdasági társaságok vonatkozásában Eger Megyei Jogú Város Polgármesteri Hivatalának székhelyén „antikorrupciós szobát” alakít ki.
2. Az (1) bekezdésben említett helyiségben Eger MJV Önkormányzata képviselői – az adatgazda munkarendje szerint –

a) az adott költségvetési szerv és/vagy gazdasági társasági szerződéseibe – ideértve az

elektronikus adathordozón tárolt adatokat is – korlátlanul betekinthetnek, illetve azokról

másolatot kérhetnek;

b) a költségvetési szerv és/vagy gazdasági társaság vezetőjétől írásbeli és szóbeli felvilágosítást kérhetnek;

1. A (2) bekezdésben rögzített betekintést, adatkérést és/vagy felvilágosítást a lehető leghamarabb, de legfeljebb 5 munkanapon belül teljesíteni kell.
2. A (2)-(3) bekezdésben rögzített betekintésekről, adatkérésekről és/vagy felvilágosításokról Eger MJV Polgármesteri Hivatala mindenki számára hozzáférhető online nyilvántartást vezet, amely tartalmazza a betekintés, adatkérés, felvilágosítást kérésének időpontját, a teljesítés időpontját, és a betekintéssel, adatkéréssel, felvilágosítással érintett adatokat.”

Kérem a képviselő-testületet, hogy javaslatomat támogassa az alábbi határozati javaslat szerint.

Eger, 2024. november 28.

                                                                                            Domán Dániel s.k.

                                                                                                     képviselő

**Határozati javaslat:**

Eger Megyei Jogú Város Önkormányzata Közgyűlése jóváhagyja, hogy Eger Megyei Jogú Város Polgármesteri Hivatala székhelyén „antikorrupciós szoba” kerüljön kialakításra, továbbá felkéri a jegyzőt a kialakítandó helyiség használati szabályának és a korrupció elleni átláthatósági és ellenőrzési mechanizmusokra vonatkozó intézkedési tervnek az elkészítésére.

**Felelős:** Dr. Barta Viktor jegyző

**Határidő:** 2025. január 15.